《郊居把钓步周贵谔初度韵二首 其二》
明代·邓云霄

赋就郊居野兴长，渔歌牧唱递称觞。饵沉秋水催鲜脍，蛤吠平田送晚凉。

白堕数缸堪纵饮，黄云万顷又登场。可怜社鼓村村急，暂释农人半日忙。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。